**Anna Lacková**, rod. **Domková** (pseudonymy pozri nižšie; \* 7. august 1899, Mošovce – † 8. september 1988, Myjava) bola slovenská spisovateľka a umelecká prekladateľka. Do roku 1919 pracovala ako banková úradníčka, následne pôsobila ako spisovateľka v slobodnom povolaní, pričom patrila aj k funkcionárkam spolku Živena.

Začínala básnickou tvorbou, no venovala sa predovšetkým tvorbe prózy so ženskou tematikou a literatúry pre deti a mládež. Po druhej svetovej vojne napísala historické romány *Anička Jurkovičová* (1948) a *Z čírej lásky* (1958) na motívy osudov štúrovcov.

Meno
----

Anna Lacková, rodným priezviskom Domková, používala pseudonymy *Anna Lacková-Zora*, *Anna Lacková Zora*, *Anna Zora Lacková*, *Teta Zora*, *Zora*, *Zora Lacková*.

Životopis
---------

Dom na Krčméryho ulici v Mošovciach, kde Anna Lacková vyrastala
Narodila sa v rodine roľníka a obchodníka Jána Domka a jeho manželky Márie, rod. Miškóciovej, ktorí mali okrem nej tri dcéry a dvoch synov. V rokoch 1902 – 1913 navštevovala ľudové školy v Mošovciach a v Brezovej pod Bradlom, v rokoch 1913 – 1915 študovala na meštianskej škole v Turčianskom Svätom Martine a v rokoch 1915 – 1917 na obchodnej škole v Písku v južných Čechách.

Pôsobila ako banková úradníčka Myjavskej banky vo Veľkých Levároch (1917 – 1918) a v Myjave (1918 – 1919), kde následne žila ako spisovateľka v slobodnom povolaní, pričom pôsobila aj ako predsedníčka tunajšej organizácie spolku Živena. V roku 1954 sa presťahovala do Modry.

Osobný život
------------

V roku 1919 sa zosobášila s evanjelickým kňazom Pavlom Lackom (1882 – ?). Spolu mali synov Rastislava (1920 – 1986), Jána (1925 – 1991) a jednu dcéru.

Literárna tvorba
----------------

Prvé verše a prózu uverejnila v roku 1918 v *Národných novinách*, časopise *Živena* a iných časopisoch. Knižne debutovala básnickou zbierkou *Jarné spevy* (1921), v ktorej sa usilovala nadviazať na poéziu Pavla Országha Hviezdoslava a slovenskej básnickej moderny. Na radu Eleny Šoltésovej sa preorientovala na prózu a literatúru pre deti a mládež.

Jej medzivojnová tvorba sa vyznačovala didaktizmom, sentimentalizmom a dôrazom na citové problémy ženy, pričom ženskú tematiku spracovala v novelách *Za cieľom života* (1924), *Obrázky zo starých časov* (1925), umelecky náročnejších dievčenských románoch *Zahodené diamanty* (1928), *Myšacia bundička* (1938) a autobiograficky ladenej zbierky próz *Pútnice idú žitím* (1942). V týchto dielach podáva obrazy dievčenského dospievania v konfliktoch života, ľahký sentimentálny tón preplieta jemnou iróniou. Využívala v nich motívy lásky, ľúbostného trojuholníka, dobové chápanie ženskej emancipácie, ale vo svojich dielach tiež popisuje rozpory medzi dušou a telom, citmi a sexualitou, odkazuje často na mysticizmus, špiritizmus, teozofiu, Sigmunda Freuda, pričom jej hľadanie zmyslu života sa pre jej hrdinky často končí martýrskou identifikáciou s obetou Ježiša Krista.[chýba zdroj]

Detskému publiku venovala zbierku básní a rozprávok *Konvalinky, kytka rozprávok a básničiek* (1925), zbierku príležitostných rečňovaniek *Sviatok slovenských detí* (1932) a veselohru *Čertík* (1932). Preložila životopisné dielo nemeckého luteránskeho kňaza a náboženského spisovateľa Wilhelma Löheho *Životopis jednej svätej služobnice Božej z kňazského stavu* (1941).

Po druhej svetovej vojne čiastočne prekonala literárny vplyv predošlej generácie ženských spisovateliek (Terézie Vansovej, E. Šoltésovej). V historických prózach spracovala osudy štúrovskej generácie, pričom sa zamerala na život Jozefa Miloslava Hurbana a jeho manželky v románoch *Anička Jurkovičová* (1948) a *Z čírej lásky* (1958). V rukopise ostal jej román *Horkou šupkou k sladkému jadru* a memoáre *Rozpomienky* 1 – 2.

Dielo
-----

### Poézia

* 1921 – *Jarné spevy*, zbierka básní

### Próza

* 1924 – *Za cieľom života*, novela
* 1925 – *Obrázky zo starých časov*, novela
* 1928 – *Zahodené diamanty*, román
* 1938 – *Myšacia bundička. Povesť z našich časov*, román
* 1942 – *Pútnice idú žitím*, zbierka piatich noviel
* 1948 – *Anička Jurkovičová*, román (pre televíziu ho spracoval jej syn, slovenský režisér Ján Lacko)
* 1958 – *Z čírej lásky*, román, voľné pokračovanie románu *Anička Jurkovičová*

### Tvorba pre deti a mládež

* 1925 – *Konvalinky, kytka rozprávok a básničiek*, zbierka básní a rozprávok
* 1932 – *Sviatok slovenských detí*, básne k rôznym sviatkom
* 1932 – *Čertík*, veselohra

Referencie
----------

1. 1 2 3 4 5 6 7 8 9 10 11 12 13  „LACKOVÁ, Anna", *Biografický lexikón Slovenska*, V Km – L (1. vyd.), Martin: Slovenská národná knižnica, Národný biografický ústav, 2013, str. 587-588, ISBN  978-80-8149-011-8
2. 1 2 3 4 5 6 7 8  Rosenbaum, Karol, ed. (1984), „Anna LACKOVÁ", *Encyklopédia slovenských spisovateľov*, 1. zväzok A-O (1. vyd.), Bratislava: Vydavateľstvo Obzor, str. 369
3. ↑  „LACKO, Rastislav", *Biografický lexikón Slovenska*, V Km – L (1. vyd.), Martin: Slovenská národná knižnica, Národný biografický ústav, 2013, str. 585-586, ISBN  978-80-8149-011-8
4. ↑  „LACKO, Ján", *Biografický lexikón Slovenska*, V Km – L (1. vyd.), Martin: Slovenská národná knižnica, Národný biografický ústav, 2013, str. 580-581, ISBN  978-80-8149-011-8

Odporúčaná literatúra
---------------------

* *Encyklopédia Slovenska*, III. zväzok, K-M (1. vyd.), Bratislava: VEDA, vydavateľstvo Slovenskej akadémie vied, 1979, str. 301
* *Československý biografický slovník* (1. vyd.), Praha: Academia, 1992, str. 396, ISBN  80-200-0443-2
* Brezina, Ján (1957), *Slovenská poézia v revolučných rokoch 1917-1921 : (k ohlasom Veľkej októbrovej socialistickej revolúcie v slovenskej poézii)*, Bratislava: Slovenská akadémia vied, str. 109-112
* Chrobák, Dobroslav, ed. (1936), *Rukoväť dejín slovenskej literatúry* (2. opr. a dopl. vyd.), Praha: L. Mazáč, str. 257-258
* Maťovčík, Augustín; Ďuranová, Ľudmila; Šourková, Anna a kol. edi. (2003), *Lexikón slovenských žien* ([1.] vyd.), Martin: Slovenská národná knižnica, str. 141-142, ISBN  80-89023-30-4
* Maťovčík, Augustín; Cabadaj, Peter; Parenička, Pavol (2008), *Slovník slovenských spisovateľov 20. storočia* (2. dopl. opr. a rozš. vyd.), Bratislava; Martin: Literárne informačné centrum; Slovenská národná knižnica, str. 280-281, ISBN  978-80-89222-48-3
* Mráz, A. (1931), „Romány a ich autori", *Slovenská prítomnosť literárna a umelecká* (1. vyd.), Praha: L. Mazáč, str. 104
* Pišút, Milan (1982), „Doslov", *Anička Jurkovičová* (2. preprac. vyd.), Bratislava: Slovenský spisovateľ, str. 347-351
* Sliacky, Ondrej, ed. (2005), *Slovník slovenských spisovateľov pre deti a mládež* (1. vyd.), Bratislava: Literárne informačné centrum, str. 196, ISBN  80-88878-97-7
* Slošiarová, Mária (2005), „Anna Lacková-Zora. Zo zbierok ALU SNK v Martine", *Knižnica : revue pre knihovníctvo a bibliografiu, knižnú kultúru, informačné systémy a technológie, ochranu dokumentov, biografistiku, archív a múzeum knihy, knižnej grafiky a literárnych pamiatok* (Martin: Slovenská národná knižnica) 6 (11): 36-42, dost. 2023-05-05
* Tatár, Jozef (1999), *Anna Lacková Zora 1899-1988*, Mošovce: Doma

Autoritné údaje: * ISNI: 0000 0000 2986 8103
* NK ČR: jn19990209466
* SNK: 175246
* VIAF: 75428069